Chempionlar Ligasi: Kimlar pley-offga chiqdi, kimlar Yevropa Ligasiga yo‘l oldi?

Chempionlar ligasi guruh bosqichidagi oxirgi o‘yinlar oldidan pley-offning 16 ishtirokchisidan 15tasi ma'lum bo‘lib ulgurgan. Oxirgi yo‘llanma taqdiri «Shaxtyor» va «Lion» o‘rtasidagi o‘zaro bahsda hal bo‘ladi.
A guruhi: Bu guruhda 1/8 final bosqichiga birinchi o‘rin bilan Dortmundning «Borussiya»si yo‘l oldi, ikkinchi o‘rinni – «Atletiko» egalladi. Uchinchi o‘rinni band etgan «Bryugge» Yevropa Ligasida o‘ynaydi. «Monako» to‘rtinchi o‘rinda qolgan holda yevrokuboklarni tark etadigan bo‘ldi.

B guruhi: «Barselona» birinchi, «Tottenhem» – ikkinchi. London jamoasiga guruhdan chiqish uchun 8 ochko yetarli bo‘ldi, shuncha ochko olgan «Inter» qo‘shimcha ko‘rsatkichlar tufayli uchinchi o‘rinda qolib ketdi. «PSV» guruh omadsizi.

C guruhi: «PSJ» va «Liverpul» mos ravishda birinchi va ikkinchi o‘rinlarni egallagan holda pley-offga chiqqan, oxirgi tur arafasida birinchi o‘rinda bo‘lgan «Napoli» endi Yevropa Ligasida omadini sinab ko‘radi. «Tsrvena Zvezda» yevrokuboklarni tark etdi.

D guruhi: «Portu» guruh bosqichida eng ko‘p ochko (16) jamg‘argan jamoa bo‘ldi, «Shalke» 11 ochko bilan ikkinchi o‘rinni egalladi. «Galatasaroy» uchinchi bo‘ldi va bahorda Yevropa Ligasida o‘ynaydi. «Lokomotiv» e'tiborini to‘liq ichki chempionatga qaratadi.

E guruhi: Bu guruhda «Bavariya» va «Ayaks» muddatidan avval pley-off masalasini hal qilishgan, oxirgi turda bu jamoalar birinchi o‘rinni kim egallashini o‘zaro uchrashuvda aniqlashadi, «Benfika» – Yevropa Ligasi yo‘llanmasini hal qilgan. To‘rtinchi o‘rinda qolishi aniq bo‘lgan AYeK bilan bo‘ladigan uchrashuv rasmiyatchilik uchun o‘tkaziladi.

F guruhi: «Manchester Siti» pley-offga chiqib bo‘lgan. 1/8 final uchun ikkinchi yo‘llanma egasi «Shaxtyor» – «Lion» uchrashuvida aniq bo‘ladi. «Hoffenhaym» ham Yevropa Ligasi yo‘llanmasi uchun imkoniyat saqlab qolgan, buning uchun inglizlar o‘z maydonida mag‘lub etilishicha, «Lion» ukrainlardan ustun kelishi talab etiladi.

G guruhi: Bu guruhda «Real» va «Roma» pley-offga chiqib bo‘lishgan. Bahorgi o‘yinlarda Yevropa Ligasining 1/16 finalida ishtirok etish uchun TsSKAda ham, «Viktoriya»da ham imkoniyat bor. Ikki jamoada ham 4 ochkodan jamg‘arilgan. Moskvaliklar oxirgi turda madridliklar mehmoni bo‘ladi, chexlar – rimliklarni qabul qiladi. 

H guruhi: Bahorda «Yuventus» va «Manchester Yunayted» Chempionlar ligasida, «Valensiya» – Yevropa Ligasida o‘ynaydi. «Yang Boyz» uchun barchasi yakunlangan.

Qur'aga ko‘ra, guruhlarda birinchi o‘rinni egallagan jamoalar saralanganlar savatchasida bo‘ladi, ikkinchi o‘rin bilan chiqqan jamoalarni kuchliroq raqiblar kutadi.